เกษตรจังหวัดนครพนมจับมือเกษตรกรผู้ประสบภัยน้ำท่วมในพื้นที่ ขับเคลื่อน โครงการ 9101
ที่ศูนย์สารสนเทศยางพารานครพนม สำนักงานเกษตรจังหวัดนครพนม นายสมชาย วิทย์ดำรงค์ ผู้ว่าราชการจังหวัดนครพนม เปิดการลงนามบันทึกข้อตกลงขอรับเงินอุดหนุนโครงการ 9101 ตามรอยเท้าพ่อภายใต้ร่มพระบารมี เพื่อการฟื้นฟูอาชีพด้านการเกษตรแก่เกษตรกรผู้ประสบอุทกภัยปี 2560 ระหว่างคณะกรรมการระดับชุมชนกับสำนักงานเกษตรจังหวัดนครพนม 

นายเกษม รักสุจริต เกษตรจังหวัดนครพนม เปิดเผยว่า จากที่จังหวัดนครพนมได้ประสบอุทกภัยจากพายุเซินกาและตาลัส ในช่วงเดือนกรกฎาคม - สิงหาคม 2560 ที่ผ่านมา ส่งผลให้เกษตรกรในพื้นที่ 11 อำเภอ ได้รับความเดือดร้อน จำนวน 19,551 ราย และเพื่อเป็นการพื้นฟู รวมถึงส่งเสริมอาชีพด้านการเกษตรให้แก่เกษตรกรผู้ประสบอุทกภัยในครั้งนี้ ได้มีอาหารในครัวเรือนหลังน้ำลด อันจะเป็นการลดรายจ่ายและสร้างรายได้ให้แก่เกษตรกร ดังนั้นคณะรัฐมนตรีจึงได้มีมติอนุมัติในหลักการให้กระทรวงเกษตรและสหกรณ์ โดยกรมส่งเสริมการเกษตร ดำเนินโครงการ 9101 ตามรอยเท้าพ่อภายใต้ร่มพระบารมี เพื่อการฟื้นฟูอาชีพด้านการเกษตรแก่เกษตรกรผู้ประสบอุทกภัยปี 2560 ขึ้นเพื่อมาช่วยเหลือ โดยโครงการดังกล่าวจะเป็นกิจกรรมลดรายจ่ายเพิ่มรายได้ เช่น การปลูกพืชอายุสั้น การเลี้ยงสัตว์ การประมง และผลิตอาหาร แปรรูป และผลิตภัณฑ์ทางการเกษตร ครัวเรือนละไม่เกิน 5,000 บาทต่อครัวเรือน นอกจากนี้ยังมีการรวมกลุ่มทำกิจกรรมในรูปแบบสหกรณ์อีกด้วย ซึ่งมีเกษตรกรจังหวัดนครพนมที่ประสบภัยประสงค์เข้าร่วมโครงการทั้งสิ้น 18,698 ราย และผ่านความเห็นชอบจากชุมชนและคณะกรรมการกลั่นกรองโครงการฯระดับอำเภอ จำนวน 95 ชุมชน 209 โครงการ รวมงบประมาณ 93,490,000 บาท โดยหลังการลงนามแล้วทางสำนักงานเกษตรจังหวัดนครพนมจะทำการโอนเงินให้คณะกรรมการระดับชุมชน จากนั้นคณะกรรมการระดับชุมชนทำสัญญายืมเงินกับกลุ่มสมาชิก และดำเนินการตามที่ได้รับอนุมัติ เพื่อการฟื้นฟูอาชีพด้านการเกษตรแก่เกษตรกรผู้ประสบอุทกภัย ปี 2560 ของจังหวัดนครพนมต่อไป